Regina Spektor (2006)
**Regina Spektorová** (rus. Реги́нa Ильи́нична Спе́ктор, *Regina Iľjinična Spektor*; \* 18. február 1980, Moskva) je americká pesničkárka a klaviristka rusko-židovského pôvodu. Je výraznou predstaviteľkou žánru anti-folk, ale hudobné inšpirácie čerpá aj z džezu, blues, hip-hopu, ľudovej hudby a folku. Jej tvorba je úzko spätá s East Village v New York City.

Životopis
---------

Narodila sa v Moskve v hudobníckej rodine židovského pôvodu. Jej otec, Iľja Spektor, je fotograf a huslista. Jej mama, Bella Spektorová, je profesorkou hudby v New Yorku, predtým učila v Moskve. Má brata Barsyka, ktorý sa objavil aj v piesni *Whisper* z jej albumu *Soviet Kitsch*. Vyrástla v Bronxe, kam sa jej rodičia presťahovali, keď mala 9 rokov, počas obdobia perestrojky z dôvodu utláčania židovskej komunity. Hudobne vyrástla hlavne na anti-folku z Bronxu, ale vďaka otcovi dostala hudobné vzdelanie a bola vystavená vplyvu kapiel ako The Beatles a Queen. V roku 2001 absolvovala umeleckú školu Purchase College. V tom istom roku si sama vydala svoj prvý album *11:11*. Svoju hudbu musela až do roku 2006 vydávať sama, pretože nevedela nájsť nakladateľstvo, ktoré by jej piesne vydalo.

Pri speve plne využíva široký rozsah svojho hlasu, čo kombinuje s neobvyklými technikami spevu ako napr. beatbox (napr. v piesni *Fidelity*). Je hrdá aj na svoj newyorský prízvuk, ktorý často prezentuje.
Hovorí plynule rusky a vie čítať hebrejsky. Svoju spätosť s rodným jazykom dokázala aj tým, že viacero piesní naspievala po rusky. Aj pieseň *Apres Moi* obsahuje časť, kde spieva text básne Február, ktorú napísal ruský poet Boris Pasternak.

Jej piesne obsahujú veľa narážok na literatúru a kultúru, napr. menovaná *Apres Moi*, potom napr. v piesni *Poor Little rich boy* sú narážky na Hemingwaya, narážky na biblický príbeh o Samsonovi a Dalile v piesni *Samson*, narážky na Exupéryho Malého princa v piesni *Baobabs* a mnoho iného.

Od roku 2011 je vydatá za hudobníka Jacka Dishela.

Diskografia
-----------

### Štúdiové albumy

* 2001 – *11:11*
* 2002 – *Songs*
* 2004 – *Soviet Kitsch*
* 2006 – *Begin to Hope*
* 2009 – *Far*
* 2012 – *What we saw from the Cheap Seats*
* 2016 – *Remember Us to Life*

Ocenenia
--------

| Rok | Cena | Kategória | Dielo | Výsledok |
| --- | --- | --- | --- | --- |
| 2006 | Shortlist Music Prize | Shortlist Music Prize | *Begin to Hope* | Nominácia |
| 2012 | MTV Video Music Awards | Best Art Direction | *All the Rowboats* | Nominácia |
| 2014 | Grammy Award | Best Song Written for Visual Media | *You've Got Time* | Nominácia |
| 2015 | BMI Awards | BMI Streaming Media Awards | *You've Got Time* | Víťaz |

Referencie
----------

1. ↑   *Regina Spektor: Biography* [online]. Internet Movie Database, [cit. 2016-10-25]. Dostupné online. (anglicky)
2. ↑   *Regina Spektor – Refugee from Soviet kitsch* [online]. independent.co.uk, 2009-07-03, [cit. 2016-10-25]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Regina Spektorová**

Externé odkazy
--------------

* Oficiálna stránka
* Regina Spektorová v Internet Movie Database (po anglicky)

Autoritné údaje: * BnF: 15074206w
* GND: 135457416
* ISNI: 0000 0001 1489 0612
* LCCN: no2005044355
* NK ČR: js20061208013
* VIAF: 24890961
* WorldCat: lccn-no2005044355